Eskom misgis hom oor opskorting van kragtoevoer aan betalende kliënte(Argieffoto: Johannes Plenio/pixabay) Eskom maak verkeerde gevolgtrekkings uit die uitspraak hierdie week gelewer in die Pioneer Foods-saak teen Eskom, die Walter Sisulu- plaaslike munisipaliteit en Nersa. Piet le Roux, uitvoerende hoof van Sakeliga, het in ŉ verklaring gesê teenstrydig met Eskom se mediaverklaring vandeesweek, het die kragvoorsiener nie ŉ algemene reg om elektrisiteitsvoorsiening aan betalende klante in wanbetalende munisipaliteite te beëindig nie. “Die uitspraak in die Gautengse Plaaslike Afdeling Johannesburg is ŉ uitsondering vergeleke met die tientalle ander bevindinge teen Eskom in hooggeregshowe. Die Pioneer Foods-bevinding hou verband met feite wat spesifiek op die aansoek, soos deur Pioneer Foods gebring, en het nie ŉ nuwe regspresedent geskep nie.” Le Roux sê dit sou ŉ fout wees vir Eskom om te dink dat hy danksy die Pioneer Foods uitspraak nou sy huidige skuldinvorderingstrategie kan verskerp. “In teenstelling met Eskom se voorstel, stel die uitspraak nie ŉ lisensie daar om die algemene beëindiging van elektrisiteitstoevoer te hervat nie. Die onderbreking van toevoer aan betalende eindgebruikers in munisipaliteite wat besig is om ineen te stort is nie ŉ oplossing nie en ook nie wettig nie. Daar moet eerder na oplossings gesoek word om elektrisiteitsbetalings weg te hou van die geldkas van verkwistende munisipaliteite, waar dit vassit, gesteel en vermors word en weerhou word van verskaffers van dienste en infrastruktuur, waarvan elektrisiteit maar een voorbeeld is.” Daar moet van die volgende kennis geneem word rakende die Pioneer Foods uitspraak: Le Roux sê Sakeliga “steun die beginsel dat klante moet betaal vir dienste gelewer en dat Eskom die geld wat hulle toekom dus moet ontvang”. “Ons sal egter voortgaan om Eskom teen te staan in sy strategie om betalende kliënte gyselaar te hou, aangesien dit geen oplossing bied nie. In ons huidige sake, sowel as in verdere eersdaagse gedinge en verwante ingrepe, poog ons om langdurige oplossings te ontwikkel, wat ten doel het om te voorkom dat geld wat betaal word in die hande van korrupte, verkwistende of andersins onbekwame munisipale amptenare beland.” Le Roux sê dat sakekamers ŉ belangrike rol kan speel om die onderbreking van elektrisiteitsvoorsiening te voorkom: “Effektiewe sakekamers is van kardinale belang om weer orde en welvaart op plaaslike en munisipale vlak te herstel. Ons is beskikbaar om sakekamers te help met strategieë hiervoor.”